**Oura Health Oy** on vuonna 2013 perustettu suomalainen hyvinvointisormusta kehittävä ja valmistava yritys. Ouran uumoillaan kehittyvän ensimmäiseksi suomalaiseksi kuluttajalaitemenestykseksi Nokian jälkeen.

Toukokuussa 2021 Oura arvioitiin noin 660 miljoonan euron arvoiseksi yhtiöksi. Vuoden kuluttua siitä sijoittajat arvioivat sen 2,3 miljardin euron arvoiseksi.

Vuonna 2020 yrityksen liikevaihto oli lähes 60 miljoonaa euroa. Vuonna 2021 Ouralla oli noin 250 työntekijää, joista puolet työskenteli Suomessa.

Yhtiö on kertonut myyneensä miljoona älysormusta huhtikuuhun 2022 mennessä.

Historia
--------

Ouran perustivat insinööri Petteri Lahtela, insinööri Kari Kivelä, fyysikko Markku Koskela, tutkija Ashley Colley sekä viestintäalalla työskennellyt Virpi Tuomivaara. Tuomivaara on Lahtelan puoliso. Kivelä ja Lahtela ovat serkukset.

Tuotteen nimen kehitti bränditoimisto, jonka mukaan nimen oli kuulostettava pehmeältä, jotta se erottuisi kilpailijoiden konsonanttipitoisista nimistä. Nimen kehittely alkoi O-kirjaimesta, joka muistuttaa sormusta. Bränditoimiston työntekijät löysivät O:lla alkavan japaninkielisen sanan *ora*, joka tarkoittaa kultaa ja yhdistivät siihen firman perustajien kotikaupungin Oulu: yhdistelmästä tuli Oura. Oura-yhtiön logo on peräisin samannimisen japanilaisen kaupungin nimestä, jonka kirjoitusasuun kuuluu makron-merkki.

Vuonna 2018 Lahtela siirtyi toimitusjohtajan paikalta innovaatiojohtajaksi.

Harpreet Singh Rai liittyi yhtiöön sijoittajana vuonna 2016, otti aktiivisemman roolin vuonna 2017 ja siirtyi yhtiön toimitusjohtajaksi vuonna 2018.

Yhtiön johto siirrettiin kesällä 2018 Yhdysvaltain Kaliforniaan, jossa ollaan lähellä asiakkaita ja päämarkkina-aluetta. Sieltä hoidetaan myös markkinointi ja viestintä. Ouran perustajat Petteri Lahtela, Kari Kivelä ja Markku Koskela jättivät yhtiön 2020 ja uusi johto aloitti kansainvälisen kasvun vaiheen. Yhtiöllä on yhä Oulussa noin sata työntekijää ja siellä on tärkeä tutkimus- ja tuotekehityskeskus. Yhtiöllä on toimistot myös Helsingissä, Berliinissä ja San Franciscossa.

Harpreet Singh Rai jätti tehtävänsä 2021. Seuraavan vuoden huhtikuussa hänen seuraajakseen nimitettiin Tom Hale, minkä tulkittiin viittaavan pörssilistautumisen mahdollisuuteen.

Yrityksen liikevaihto oli 8 000 euroa vuonna 2015, 1,6 miljoonaa euroa vuonna 2017, 7,7 miljoonaa vuonna 2018, 26,7 miljoonaa vuonna 2019, Vuonna 2020 se ylsi 57,7 miljoonaan euroon. 2021 liikevaihtoa oli 96,6 miljoonaa.

Vuonna 2021 Oura teki peräti 77 miljoonan euron liiketappion, joten liikevoittomarginaali oli -79,8 prosenttia. Yhtiö odottaa tappiota myös vuodelle 2022.

Ourassa oli vuonna 2020 keskimäärin 187 työntekijää, ja seuraavana vuonna 293.

Oura aloitti yt-neuvottelut kesäkuussa 2022.

Tuotteet
--------

Oura kolmannen sukupolven sormus.
Yrityksen päätuote on **Oura**-sormus (tyylitelty **Ōura**), joka kerää käyttäjän terveystietoja aktiivisuusrannekkeen ja sykemittarin tavoin. Sormuksen keräämät aktiivisuus-, syke-, ruumiinlämpö-, hengitystiheys- ja unitiedot siirtyvät langattomasti Bluetooth-yhteydellä älypuhelinsovellukseen. Sormus painaa 2–3 grammaa. Sormuksen eri mallien hinta vaihtelee noin 320 eurosta 1 000 euroon.

Oura-sormuksen toiminta perustuu LEDeihin. Ledien valo heijastetaan ihon läpi ja heijastuksessa havaittavat muutokset analysoidaan yhtiön kehittämällä algoritmilla. Näin saadaan selville sydämen lyöntitiheys ja sykevälivaihtelu. Laitteella voidaan mitata myös ruumiinlämpöä ja kuukautiskiertoa. Akun sanotaan kestävän yhdellä latauksella viikon ajan.

Lokakuussa 2021 Oura julkaisi sormuksen kolmannen version. Kolmas versio on ulkoisesti edellisten kaltainen, mutta sisältää 32 kertaa enemmän tallennustilaa, kolme kertaa enemmän antureita ja se mittaa käyttäjän sykettä myös päiväsaikaan ja urheiluharjoituksissa. Samalla yhtiö laajensi tuotevalikoimaansa kuukausimaksullisiin ohjelmistotuotteisiin, jotka hyödyntävät sormuksen keräämiä tietoja. Kolmatta versiota myytiin mm. kyvyllä valvoa veren happisaturaatiota, mutta sen mahdollistava ohjelmisto valmistui vasta yhdeksän kuukauden kuluttua tuotejulkistuksesta. Samoin harjoittelusykkeen valvonta julkaistiin vasta myöhemmin.

Markkinointi
------------

Oura-sormus Supercellin toimitusjohtaja Ilkka PaanasellaEnsimmäisen myyntiversion ouralaiset esittelivät Launch-festivaalilla San Franciscossa keväällä 2015. Sen toimitukset alkoivat seuraavana vuonna.

Vuoden 2017 kasvuyritystapahtuma Slushissa Oura julkaisi sormuksen toisen tuotantoversion ja aloitti sen ennakkomyynnin Ensimmäiset toimitettiin runsaan puolen vuoden viiveellä vuoden 2018 kesällä.

Kesäkuussa 2019 sormuksia oli  myyty 100 000 kpl. Maaliskuuhun 2020 mennessä sormuksia oli myyty 150 000 kappaletta. Vuoden kuluttua siitä yhtiö kertoi myyneensä yli 500 000 älysormusta.

Lokakuussa 2021 Oura julkaisi sormuksen kolmannen version. Toimitukset alkoivat marraskuun puolessa välissä. Sormuksen edellisten versioiden käyttäjille kohdistettu alennusmyynti johti siihen, että sormuksen kysyntä ylitti odotukset. Yritys kohtasi toimitusvaikeuksia. Tuotetta myös kritisoitiin keskeneräisyydestä. 

Oura-yhtiö sai suotuisaa huomiota koronaviruspandemian aikaan, kun sormuksen väitettiin huomaavan tautiin sairastumisen ennen selvien oireiden ilmenemistä. Länsi-Virginian yliopiston neurotieteellisen instituutin (RNI) alustavien tutkimustulosten mukaan sormus auttaa joissakin tapauksissa havaitsemaan tartunnan jopa kolme päivää ennen kuin se näkyy testituloksissa.

Oura Healthin tuotteita ryhtyivät käyttämään mm. NBA, WNBA, NASCAR ja Las Vegas Sands -kasinoyhtiö.

Marraskuussa 2020 Time-lehti valitsi Oura-sormuksen vuoden sadan kiinnostavimman keksinnön joukkoon.

Oura käyttää strategianaan vaikuttajamarkkinointia. Vuonna 2018 sormus tuli erityisesti kuuluisaksi, kun prinssi Harry esiintyi älysormuksen kanssa.

Tavallisille kuluttajille suunnattujen tuotteiden markkinoinnin onnistuminen vaatii paljon pääomaa, ja sitä Oura on kerännyt rahoituskierroksillaan, joilla mahdollistetaan maksetun mainonnan käyttö. Toisaalta itsensä mittaamiseen valmistetaan muitakin tuotteita. Tällainen on esimerkiksi teknologiajätti Applen älykello. Silloin kun Oura sai älysormuksensa markkinoille, oli sellaisia kehittämässä puolen tusinaa muutakin yritystä, mutta niistä vain yksi on onnistunut tuotekehityksessä. Se kertoo siitä, että älysormuksen valmistaminen on teknisesti hyvin vaativaa.

Vuonna 2020 Oura käytti markkinointiin 9,3 miljoonaa euroa ja vuonna 2021 summa nousi 42,4 miljoonaan.

2022 Oura avasi ensimmäisen myymälänsä.

Rahoitus
--------

Maaliskuussa 2020 yritys kertoi 26 miljoonan euron rahoituskierroksesta, jossa oli mukana yhtiön enkelisijoittaja Lifeline Venturesin lisäksi amerikkalaiset Forerunner Ventures, Googlen sijoitusyhtiö Gradient ja Square Ventures. Oura keräsi 2021 uuden 83 miljoonan euron pääomarahoituksen kansainvälisiltä urheilusijoittajilta, terveyssijoittajilta ja kasvurahastoilta sekä monelta yhtiön vanhalta sijoittajalta. Keväällä 2022 Oura kertoi  keränneensä lisää rahoitusta, mutta ei kertonut sen määrää. Keväällä 2022 sijoittajat arvioivat Ouran markkina-arvon olevan 2,3 miljardia euroa. 

Muita yritykseen sijoittaneita ovat esimerkiksi Dell-tietokoneyhtiön perustaja Michael Dell, YouTuben perustajiin lukeutuva Steve Chen, entinen maantiepyöräilijä Lance Armstrong, näyttelijä Will Smith sekä koripalloilija Shaquille O’Neal.

Tuotanto
--------

Tuotantoa kasvatettaessa sitä on sijoitettu useaan tehtaaseen eri maissa. Älysormuksia valmistetaan edelleen myös Suomessa. Suuren osan sormuksista valmistaa yhdysvaltalainen sopimuslaitevalmistaja Sanmina Haukiputaalla sijaitsevassa tehtaassa, jonka omisti aiemmin Nokia.

Lähteet
-------

1. ↑
2. 1 2
3. 1 2 3 4 5 6  Lappalainen, Elina: Puettavat älylaitteet kelpaavat nyt maailmalla.  *Helsingin Sanomat*, 5.5.2021, s. A 32–A 33. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 19.5.2021.
4. ↑  Aktiivisuusranneketta parempi ja silti niin soma – uusi suomalainen Oura-sormus hämmästyttää pienellä koollaan. Markus Lehtiniitty. Mobiili.fi 30.11.2017. Viitattu 5.12.2018.
5. 1 2  Kasvuyritykset | Miljoona älysormusta myynyt Oura on nyt 2,3 miljardin euron arvoinen, uskovat sijoittajat *Helsingin Sanomat*.  5.4.2022. Viitattu 27.7.2022.
6. 1 2 3  Kasvuyritykset | Miljoona älysormusta myynyt Oura on nyt 2,3 miljardin euron arvoinen, uskovat sijoittajat *Helsingin Sanomat*.  5.4.2022. Viitattu 7.4.2022.
7. 1 2 3 4 5 6 7 8 9  Näin suomalainen älysormus päätyi prinssi Harryn sormeen – himoitun Ouran tarina *Helsingin Sanomat*.  27.6.2019. Viitattu 7.11.2021.
8. 1 2 3  Markkinointi | Näin Aapo Bovellan teki Ourasta janotun statussymbolin: "Nimi vaatii siis pyöreitä vokaaleita ja pehmeitä konsonantteja." *Helsingin Sanomat*.  30.8.2022. Viitattu 15.10.2022.
9. 1 2  Yritykset | Suomessa perustetun älysormusvalmistaja Ouran toimitusjohtaja jättää tehtävänsä – Kuluttaja-arvioissa kritisoitiin syksyllä julkaistua kolmatta sormusversiota *Helsingin Sanomat*.  3.12.2021. Viitattu 11.12.2021.
10. ↑  Teknologia | Ensimmäinen suomalainen kuluttajalaitteiden menestystarina Nokian jälkeen. Sijoittajat uskovat jättirahoituksen saaneen Ouran olevan jo isompi kuin Rovio. *Helsingin Sanomat*.  4.5.2021. Viitattu 7.11.2021.
11. 1 2 3 4 5  Teknologia | Oura joutui pulaan. Uusia sormuksia ei saada toimitettua, asiakkaat raivoavat somessa, toimitusjohtaja lähti eikä tilinpäätöstietoja näy. *Helsingin Sanomat*.  10.12.2021. Viitattu 11.12.2021.
12. ↑  Sanna Pekkonen: Ouran uudella toimitusjohtajalla on kokemusta listautumisista – Pyrkiikö älysormusyhtiö pörssiin? *Tärkeimmät talousuutiset | Kauppalehti*. Viitattu 27.7.2022.
13. 1 2 3  Olli Latvakoski: Älysormusyhtiö Oura aloittaa yt-neuvottelut – Ollut yksi Suomen nopeimmin kasvaneista yhtiöistä *Talouselämä*. Viitattu 27.7.2022.
14. 1 2 3 4  Kauppalehti: Oura Health Oy | Yritys- ja taloustiedot | Kauppalehti *Tärkeimmät talousuutiset | Kauppalehti*. Viitattu 27.7.2022.
15. 1 2 3 4 5  Olavi Kaskisaari: Huimia rahasummia polttavan älysormusyhtiö Ouran kasvutarinassa isoja ryppyjä: Kasvua on haettu karulla hinnalla *Tärkeimmät talousuutiset | Kauppalehti*. Viitattu 31.12.2022.
16. 1 2  ÔURA kutisti sormuksen - Hyvinvointisormuksen kehittäjä julkaisi uuden sukupolven laitteen Slushissa. Talouselämä.fi 30.11.2017. Viitattu 5.12.2018.
17. 1 2 3
18. 1 2 3 4 5 6 7 8 9  Teknologia | Oura julkaisi älysormuksensa kolmannen version. Kuukausimaksu, lisää antureita ja sykkeenmittausta myös päivisin. *Helsingin Sanomat*.  26.10.2021. Viitattu 27.10.2021.
19. 1 2  Victoria Song: Blood oxygen sensing is finally rolling out on the Oura Ring *The Verge*.  26.7.2022. Viitattu 27.7.2022. (englanniksi)
20. ↑  Alex Konrad: Oura’s Sleep-Tracking Ring Raises $100 Million To Move Further Into Personalized Health *Forbes*. Viitattu 28.10.2021. (englanniksi)
21. ↑  Henrik Kärkkäinen: Suomalaista unisormusta myyty nyt vuosi – "Kovin jätkä ei ole se, joka nukkuu vähiten" *Ilta-Sanomat*.  4.12.2018. Viitattu 7.11.2021.
22. ↑  Ruth Reader: The tech industry’s quest to help us sleep better is just beginning *Fast Company*.  17.3.2020. Viitattu 5.4.2020. (englanniksi)
23. ↑  Jussi Pennanen: Oura keräsi 83 miljoonaa euroa, älysormuksia myyty jo yli 500 000 – "Pystyy tuplaamaan liikevaihtonsa lähivuosina" *Talouselämä*. Viitattu 28.10.2021.
24. 1 2  Yritykset | Ouran älysormukset saattavat ennakoida koronatartunnan oireita – Nyt amerikkalaiset yhtiöt ja urheilujoukkueet tilaavat tuhansittain sormuksia, jotta töitä voitaisiin jatkaa *Helsingin Sanomat*.  24.11.2020. Viitattu 24.11.2020.
25. 1 2 3  Oura Ring: The 100 Best Inventions of 2020 *Time*. Viitattu 24.11.2020.
26. ↑  Prinssi Harry toi Oura-sormukselle myyntipiikin - Toimitusvaikeuksista kärsinyt yhtiö tekemässä jopa 10 miljoonan liikevaihdon *Talouselämä.fi*.  31.10.2018. Viitattu 11.2.2019.
27. ↑  Suvi Korhonen: Oura avasi Suomessa ensimmäisen myymälänsä *Mikrobitti*. Viitattu 22.12.2022.
28. ↑  Joanna Palmén: Oura sai 26 miljoonan potin juuri ennen koronapandemiaa – Ahopelto: Nyt rakennetaan älysormukselle kunnon myynti ja markkinointi *Tärkeimmät talousuutiset | Kauppalehti*. Viitattu 20.5.2020.
29. ↑  Heiskanen, Mirva: Älysormus lensi julkkisten kyydissä maailmalle – mihin tarvitaan enää muuta markkinointia? *Marmai.fi*.  16.5.2019. Viitattu 11.11.2020.

Aiheesta muualla
----------------

* Yrityksen verkkosivut (englanniksi)
* Oura-älysormus mittaa unen laatua ja kehon toimintaa (Arkistoitu – Internet Archive) Helsingin insinöörit 3.1.2018.
* Suomalainen Oura-älysormus kerännyt yhteensä 20 miljoonan dollaria rahoitusta – toimitusajat vihdoin lyhentymässä Mobiili.fi 3.12.2018.